|  |
| --- |
| **Kære institutionsledere og samarbejdspartnere** |

## 4. praktik og bachelorprojektet

I 2014 uddannelsen skal de studerende i praktik i 16 dage som en integreret del af deres bachelorprojekt. 4. praktik er en ulønnet praktik, hvor de studerende skal undersøge en problemstilling i pædagogisk praksis og indsamle empiri i relation hertil, med henblik på i bachelorprojektet at opstille begrundede handle- og udviklingsmuligheder.

Der er således ikke tale om en praktik i traditionel forstand, men om et forløb, hvor den studerende via sin deltagelse i udvalgte aktiviteter og gøremål udarbejder materiale, som danner grundlag for bachelorprojektets analyser og handleovervejelser. Praktikken er en obligatorisk del af bachelorprojektet og skal tilrettelægges i et tæt samarbejde mellem den studerende, praktikstedet og bachelorvejlederen (se mere om samarbejdsaftalen længere nede).

FORDELING AF PRAKTIKPLADSER

I 4. praktik skal de studerende selv træffe aftale om praktikplads. Hvis I allerede modtager studerende i 2. eller 3. praktik, er I principielt forpligtet til også at modtage studerende i 4. praktik. Dette er der indgået aftale om mellem Københavns Professionshøjskole og Region Hovedstadens praktikpladssekretariat.

Det betyder dog ikke, at I nødvendigvis vil modtage en studerende i 4. praktik. Der åbnes nemlig også for, at de studerende selv kan indgå aftaler med steder, som ikke er meldt ud som praktiksteder.

Når de studerende har været i kontakt med jer og truffet aftale om 4. praktik, registreres de på Praktikportalen, hvor I kan finde relevante oplysninger om den studerende og praktikforløbet samt øvrigt materiale om 4. praktik.

SÆRLIGE REGLER FOR DET SOCIAL- OG SPECIALPÆDAGOGISKE OMRÅDE

For studerende, som skal i praktik inden for det social- og specialpædagogiske område, gælder særlige regler for 4. praktik.

Som udgangspunkt anbefaler vi de studerende at lave aftale med det sted, hvor de var enten i 2. eller 3. praktik. Denne praksis imødekommer en tilbagemelding fra en række praktiksteder, som af hensyn til brugerne har ønsket en ordning om kun at modtage studerende, som i forvejen er kendt i huset.

Det betyder dog ikke, at I nødvendigvis vil modtage en studerende i 4. praktik. De studerende har nemlig mulighed for selv at træffe aftale med et andet praktiksted.

Foruden de studerende, som træffer aftale med et tidligere praktiksted, har vi en gruppe studerende, som fx har været i praktik i udlandet. Disse studerende skal også have et praktiksted, og I vil derfor kunne få en henvendelse fra en sådan studerende.

Når de studerende har været i kontakt med et praktiksted og truffet aftale om 4. praktik, registreres de på Praktikportalen, hvorefter I kan finde relevante oplysninger om den studerende og praktikforløbet samt øvrigt materiale om 4. praktik.

KOMMUNIKATION OM 4. PRAKTIK FOREGÅR VIA PRAKTIKPORTALEN

Fra foråret 2020 vil 4. praktik blive håndteret via Praktikportalen. Det betyder, at al kommunikation om praktikken vil foregå her. Under *’Praktikrelevante dokumenter’* er en særlig mappe, som vedrører 4. praktik. Informationsmateriale med oplysninger om periodens form og indhold vil ligeledes ligge på KP’s hjemmeside: [4. praktik](https://www.kp.dk/uddannelser/paedagog/praktik-paa-paedagoguddannelsen/)

RAMMEN OM 4. PRAKTIK

Praktikken fordeles over 16 arbejdsdage med et gennemsnitligt timetal på seks timer. Den studerende og praktikstedet aftaler, hvornår og hvordan de 16 arbejdsdage fordeles, under hensyntagen til den studerendes undersøgelsesinteresse og de rammer, som praktikstedet kan tilbyde. Det er muligt, at flere studerende er i 4. praktik på samme sted, hvis det er aftalt med jer som praktiksted og i øvrigt er foreneligt med jeres rammer og vilkår.

I efteråret 2020 løber perioden for bachelorprojektet fra mandag den 19. oktober til mandag d.11. januar 2021, og dagene i 4. praktik kan placeres i hele dette tidsrum. Dog vil vi anse det for sandsynligt, at praktikken i det væsentligste placerer sig i den første 2/3 del af perioden, da sidste del af bachelorperioden erfaringsmæssigt bruges på arbejdet med analyse og skriftlig udformning af bachelorprojektet.

Bachelorprojektet udarbejdes under vejledning af en bachelorvejleder fra KP, som også godkender problemstillingen. Praktikstedet har ikke ansvar for vejledning i relation til selve udformningen af bachelorprojektet, og der er heller ikke krav om praktikvejledning i forbindelse med 4. praktik. Jeres bidrag knytter sig til de aftaler, der fastsættes i samarbejdsaftalen, og som vedrører den studerendes forløb på praktikstedet. Samarbejdsaftalen udarbejdes i et samarbejde mellem den studerende og en ***kontaktperson*** fra praktikstedet og under vejledning af BA-vejlederen på KP. Kontaktpersonen er desuden den person, som fungerer som en slags ’gatekeeper’ for den studerende undervejs i forløbet, dvs. den person, som løbende er i kontakt med den studerende vedr. gensidig forventningsafstemning, og som den studerende kan henvende sig til og lave aftaler med.

SAMARBEJDSAFTALEN

Inden for bachelorperiodens første tre uger skal den studerende udarbejde en samarbejdsaftale med praktikstedet. Samarbejdsaftalen klarlægger, på hvilken måde de 16 dage tilrettelægges samt hvilke aftaler, der er indgået omkring samarbejdet. Samarbejdsaftalen skal sikre en gensidig forventningsafstemning og desuden behandle spørgsmål vedr. undersøgelsesmetodernes etiske aspekter. I samarbejdsaftalen aftales følgende:

* Undersøgelsesfokus/problemstilling
* Kort beskrivelse af undersøgelsen
* Praktikstedets rammer og vilkår for de(n) studerendes undersøgelser
* Etiske aspekter, herunder forhold vedr. fortrolighed og anonymitet
* Tilrettelæggelsen af de 16 dages praktik.

I introduktionen af de studerende lægges der op til, at praktikken tænkes i to faser:

* En udforskende fase, hvor den studerende lærer sig stedets praksis at kende og herigennem kvalificerer sit undersøgelsesfokus/sin problemstilling
* En uddybende fase, hvor den studerende gennemfører sine undersøgelser og aktiviteter
* Afslutningsvis skal den studerende have en aftale med praktikstedet om, hvordan og hvornår den studerende formidler resultaterne af sit arbejde til praktikstedet.

Senest tre uger efter bachelorstart skal den studerende aflevere den underskrevne samarbejdsaftale til praktikstedet og BA-vejlederen.

METODE OG ANALYSEVÆRKSTEDER

I løbet af perioden tilbydes de studerende deltagelse i KP’s metode- og analyseværksteder, som hjælper til at kvalificere arbejdet med at undersøge og udvikle praksis. Når I har studerende i 4. praktik, vil I få mulighed for at deltage i værkstederne, sammen med den studerende.

I vil kunne læse om temaer og tidspunkter for disse værksteder forud for opstarten af perioden på Praktikportalen under *’Praktikrelevante dokumenter’* og på vores hjemmeside: [4. praktik](https://www.kp.dk/uddannelser/paedagog/praktik-paa-paedagoguddannelsen/)

## PRAKTIKOPSLAG – EN SÆRLIG MULIGHED FOR jer

Hvis I, i jeres daglige pædagogiske praksis, har et tema, en udfordring, et dilemma eller en problemstilling, som I kunne tænke jer at få undersøgt nærmere af en/en gruppe studerende, få nye perspektiver og måske mulige løsninger på, har I mulighed selv for at byde ind med en nærmere beskrivelse af dette. Det giver både institutioner, der allerede er meldt ud som praktiksteder og andre institutioner og pædagogiske tilbud, mulighed for selv at melde sig på banen med ønske om at indgå i et samarbejde om at modtage studerende. I kan dermed være med til at give retning for den studerendes undersøgelse.

I kan formulere et tema, en problemstilling eller et dilemma, som I ønsker at samarbejde med en studerende om. Det gør I ved at oprette et praktikopslag på Praktikportalen samt sende en mail til [4.praktikpaed@kp.dk](mailto:4.praktikpaed@kp.dk). Vi gør derefter de studerende opmærksomme på opslaget.

## Én eller flere studerende

Nogle studerende vælger at skrive bachelorprojekt sammen i en gruppe på maksimalt fire studerende. Dette understøtter vi fra KP, men de studerende kan **kun** gå i 4. praktik sammen som gruppe, hvis I som praktiksted er indforstået med dette.

INFORMATIONSMØDE OM 4. PRAKTIK

Praktiksteder, som skal modtage studerende i 4. praktik, indkaldes til et informationsmøde om praktikken. Tidspunkter for disse møder finder I Praktikportalen under *’Praktikrelevante dokumenter’* og på vores hjemmeside: [4. praktik](https://www.kp.dk/uddannelser/paedagog/praktik-paa-paedagoguddannelsen/)

Der er ikke krav om tilmelding – I møder blot op på det sted og tidspunkt, som passer bedst. I kan desuden læse om 4. praktik i KPs praktikhåndbog, som ligger på hjemmesiden: [4. praktik](https://www.kp.dk/uddannelser/paedagog/praktik-paa-paedagoguddannelsen/)

Vi håber på et godt samarbejde om 4. praktik og modtager meget gerne henvendelser om spørgsmål vedr. forløbet.

*Med venlige hilsener*

**Praktikkoordinatorerne  
Pædagoguddannelsen KP**

Gitte Andersen Birgitte Højberg

[4.praktikpaed@kp.dk](mailto:4.praktikpaed@kp.dk) 4.praktikpaed@kp.dk